Щапхъэ трах
НэхъыжьыфI зиIэ лъэпкъым ар и гъуазэу къекIуэкI зэпытщ. Адыгэхэм щапхъэ зытехыпхъэ куэд диIащ, пщIэшхуэ къэзылэжьа зыбжани нобэ ди жьантIэм дэсщ. Апхуэдэщ КъБР-м и МВД-м, республикэм ЮстицэмкIэ и министерствэм жэуаплыныгъэшхуэ зыпылъ IэнатIэхэр щызыIыгъа, Урысейм и ХъумапIэ банкым и щIыналъэ къудамэм и Iэтащхьэу, абы и директорхэм я советым хэту щыта ГубэщIыкI Владимир. Нобэ ар Дунейпсо Адыгэ Хасэми жыджэру долажьэ, тхьэмадэхэм чэнджэщэгъу яхуохъу, лъэпкъым и Iуэхур дегъэкI.
Сыт хуэдэ Iуэху пэрытами, IэщIагъэлI жанрэ унафэщI Iущу зыкъигъэлъэгъуащ, и лэжьэгъухэмрэ ныбжьэгъухэмрэ я деж хуэфащэ пщIэ къыщихьащ Владимир.
Апхуэдэ псэемыблэж лэжьыгъэм къыпэкIуащ КъБР-м и ЩIыхь тхылъыр, республикэм и Парламентым и ЩIыхь тхылъыр, УФ-м и МВД-мрэ Урысейм и ХъумапIэ банкымрэ я дамыгъэ бжыгъэншэхэр.
IэщIагъэлI гъуэзэджэ, унагъуэ дахэм и тхьэмадэ, адэ гумащIэ, адэшхуэ Iумахуэ, ныбжьэгъу пэж, цIыху гуапэ ГубэщIыкI Владимир и ныбжьыр пщэдей илъэс 85-рэ ирокъу. Ди нэхъыжьыфIым и махуэ лъапIэмкIэ дохъуэхъу узыншагъэ быдэ, гъащIэ кIыхь иIэну.
Дунейпсо Адыгэ Хасэ. Къэбэрдей Адыгэ Хасэ.
